Toomas Kirss

Toomas Kirss (3. november 1958 Saaremaa – 28. juuni 2022) oli eesti teleprodutsent ja režissöör.

 Haridus 
Kirss õppis aastatel 1966–1974 Raikküla 8-klassilises Koolis, 1974–1978 Rapla Keskkoolis ja 1978–1979 Tehnikakoolis nr 19 Tallinnas liftiremondilukksepa erialal. Aastatel 1980–1984 õppis ta Tallinna Pedagoogilises Instituudis kultuurharidustööd spetsialiseerumisega režissöör-lavastaja erialale.

 Töökäik 
Eesti Televisioonis
Aastatel 1984–1995 töötas ta Eesti Televisioonis režissöörina ning 1995. aastast teleprodutsendi ja režissöörina. Sel perioodil valmisid tema režissöörikäe all paljud "Tugitooliteatri" lavastused, "Nutikad mehed", "Vigased pruudid", "Kallid külalised" ja "Elavad surnud", telesarjad "Miss Marple’i lood" ja "Salmonid" ning telesaated "HTV", "Jah! Show" jms. Ta oli ka Urmas Oti legendaarsete intervjuusaadete "Carte Blanche" režissöör.Toomas Kirsi tutvustus andmebaasis Telekraat. Vaadatud 12.07.2025.

Eraettevõtjana
Pärast 1995. aastat jätkas ta režissööri- ja produtsenditööd eraettevõtjana ning tema draamasarjad läksid eetrisse peamiselt eratelekanalites: eeskätt Kanal 2-s, aga ka TV3-s ("Brigaad 3", "Üheotsapilet" ning "Kartulid ja apelsinid").Suri hinnatud teleprodutsent Toomas Kirss TV3 koduleht, 29.06.2022. Tänu erakapitali kaasamisele sai ta vabamalt katsetada uuenduslikke režii- ja produtsenditöövõtteid, mille ilmekaks näiteks kujunes tema produtseeritud ülipopulaarne kriminaalsari "Kelgukoerad" (2006–2013).Suri teleprodutsent ja filmirežissöör Toomas Kirss Postimees.ee, 29.06.2022. TV3 jaoks tegi ta veel mitut Urmas Oti intervjuusaadet ("Unustamatu esimene", 2001, ja "Valitud meeleolud", 2002).Toomas Kirsi tutvustus andmebaasis Telekraat. Vaadatud 12.07.2025.

Ta oli Eesti telemaastikul tipptegija ka sellise omas ajas uudse nähtuse nagu tõsielusaatesarjade režissööri ja produtsendina. Tema käe all sündisid näiteks saatesarjad "Elu on seiklus" (2003–2004, TV3), "Tenerife" (2005, TV3), "Malaisia" (2005, TV3), "Kohver" (2006, TV3) ja "Unelmate pulm" (2008, Kanal 2).Toomas Kirsi tutvustus andmebaasis Telekraat. Vaadatud 12.07.2025.

Üheks tema edasiviivaks jõuks oli aastakümneid kestnud sõprus ja rivaliteet teise Eesti telesarjade teerajaja, režissööri ja produtsendi Raivo Suvistega.Kairit Tsäro-Mirme. Sõbrad ja kolleegid meenutavad Toomas Kirssi: hoidsin Tomi ka tema elu viimastel päevadel Kroonika/Delfi, 30.06.2022. 2022. aastal pälvisid mõlemad teenekad režissöörid EFTA elutööauhinna.Toomas Kirsi abikaasa: ta oleks olnud sellest elutööpreemiast hingepõhjani liigutatud ERR Eeter, 17.09.2022.

Looming
Toomas Kirsi suurtööks kujunes Kanal 2-s näidatud draamasari "Pilvede all", mida valmis aastatel 2010–2020 täpselt 300 jagu ning mis läksid esmaeetrisse 11 aastal (22 hooaega) järjest. 2022. aasta kevadel tegi ta senistele jagudele lisaks veel neli kokkuvõtlikku jagu, mis jõudsid esmaeetrisse sama aasta lõpus ehk alles pärast ta enda surma.Kanal 2 näitab produtsent Toomas Kirsi viimaseks jäänud teletööd „Pilvede all“ Kanal 2 koduleht, 23.11.2022. 

Sari "Pilvede all" võitis mitmel aastal (2013, 2015, 2016 ja 2017) Eesti meelelahutusauhindade konkursil aasta parima telesarja auhinna. 2011. aastal valisid ajakirja Nädal lugejad selle sarja kolme parima Eesti telesaate hulka, 2017. ja 2019. aastal sai see EFTA konkursil nominatsiooni parima seriaali kategoorias.Toomas Kirsi tutvustus andmebaasis Telekraat. Vaadatud 12.07.2025.

Ülimenuka telesarja "Pilvede all" põhjal tegi Kirss ka täispika mängufilmi "Pilvede all. Neljas õde" (2018). Tema viimaseks suureks filmirežissööritööks jäi 2020. aastal valminud mängufilm "Salmonid. 25 aastat hiljem", mis oli tema sünnipäevakink Ita Everile.Suri teleprodutsent ja filmirežissöör Toomas Kirss Postimees.ee, 29.06.2022.

Lisaks enda nime all tehtud tööle režissööri, produtsendi ja stsenaristina kirjutas ta koos elukaaslase Kätlin Kontor-Kirsiga aastatel 2006–2022 mitme oma sarja stsenaariume pseudonüümi Eleonora Berg all.Toomas Kirsi elulugu Eesti Filmi Andmebaasis. Vaadatud 12.07.2025.

 Filmid 
 1995 – "Jüri Järvet" (dokumentaalfilm) – režissöör
 1996 – "Avatud Eesti Fond" (dokumentaalfilm) – režissöör
 2007 – "Jan Uuspõld läheb Tartusse" (mängufilm) – näitleja (mängib telerežissööri)
 2008 – "Jackpot" (dokumentaalfilm) – stsenarist
 2018 – "Pilvede all. Neljas õde" (mängufilm) – režissöör
 2018 – "Õigus õnnele" (mängufilm) – režissöör
 2020 – "Salmonid. 25 aastat hiljem" (mängufilm) – režissöör, produtsent

 Telelavastused ja -sarjad 
 1987 – "Kõverpeegli klassikat. Koduhani" (telelavastus) – režissöör
 1987 – "Kõverpeegli klassikat. Kiilaspäine madonna" (telelavastus) – režissöör
 1989 – "Vigased pruudid" (telelavastus) – režissöör-lavastaja 
 1990 – "Miss Marple'i lood" (telesari) – režissöör, stsenarist
 1993–1995 – "Salmonid" (telesari) – režissöör, produtsent, stsenarist
 1995–1997 – "V.E.R.I." (telesari) – režissöör, produtsent
 1997–1999 – "Waba Riik" (telesari) – režissöör, produtsent
 1998–2001 – "Kired" (telesari) – režissöör, produtsent
 2006–2013 – "Kelgukoerad" (telesari) – produtsent
 2007–2008 – "Brigaad 3" (telesari) – režissöör, produtsent, stsenarist
 2010–2020 – "Pilvede all" (telesari) – režissöör, produtsent, kaasstsenarist Eleonora Bergina
 2013–2014 – "Kartulid ja apelsinid" (telesari) – produtsent
 2015–2016 – "Üheotsapilet" (telesari) – režissöör, produtsent
 2020 – "Sinu, minu, meie" (telesari) – režissöör, peaprodutsent
 2021 – "Kümnest kümme" (telesari) – produtsent, kaasstsenarist Eleonora Bergina

 Tunnustus 
 2019 – Tallinna Ülikooli sajandi vilistlane
 2022 – EFTA auhind – panuse eest Eesti televaldkonda (postuumselt)

Isiklikku
Alates 2000. aastast oli Toomas Kirsi elukaaslane Kätlin Kontor, paar abiellus 2022. aastal.Kairit Tsäro-Mirme. Telelegendi lesk Kätlin Kontor-Kirss: abielusõrmused sain kätte alles enne Toomase matust. Ta sai sõrmuse sõrme ärasaatmise päeval Kroonika/Delfi, 27.09.2024. Neil on poeg Toomas (sündinud 2002) ja tütar Ädu Melanie (sündinud 2004).Getter Trumsi. Režissöör Toomas Kirsi tütar Ädu Melanie Lõuna-Koreas õppimisest: me ei tohi selle kohta oma arvamust avaldada Postimees/Elu24, 17.01.2025. 

Varasemast abielust on Kirsil tütar Helen ja seitse aastat noorem poeg Ken.Kadi Viljak. Toomas Kirss sai isaks Õhtuleht.ee, 03.08.2002.

Toomas Kirss suri vähki.Kairit Tsäro-Mirme. Telelegendi lesk Kätlin Kontor-Kirss: abielusõrmused sain kätte alles enne Toomase matust. Ta sai sõrmuse sõrme ärasaatmise päeval Kroonika/Delfi, 27.09.2024.

Viited

Välislingid
Haud Kudjape kalmistul

Kategooria:Eesti telelavastajad
Kategooria:Eesti teleprodutsendid
Kategooria:Tallinna Kristiine Teeninduskooli vilistlased
Kategooria:Tallinna Ülikooli vilistlased
Kategooria:Kudjape kalmistule maetud
Kategooria:Sündinud 1958
Kategooria:Surnud 2022